**Mareks Zuntners** (dzimis 1983. gada 13. februārī) ir bijušais latviešu futbolists, pēc sportista karjeras beigām — treneris. Savas futbolista karjeras laikā spēlējis Latvijas, Lietuvas, Spānijas, Vācijas un Azerbaidžānas klubos. Bijis Latvijas izlases trenera Miksu Pātelainena asistents. Pazīstams ar savu ekstravaganto personību, kurš nebaidās parādīt, kāds viņš ir un, ko domā.

Biogrāfija
----------

### Trenera karjera

Pēc Liepājas metalurga bankrota 2013. gadā, Liepāja bija palikusi bez futbola komandas, kā rezultātā 2014. gadā tika dibināts FK Liepāja. Par kluba prezidentu kļuva Māris Verpakovskis, par galveno treneri — Viktors Dobrecovs, bet par viņa asistentu — Mareks Zuntners. Komandas debija notika 2014. gada 21. martā, kad tika izcīnīta uzvara ar rezultātu 2:1 pret Metta/LU. Savu pirmo sezonu komanda noslēdza 4. vietā.

2015. gadā FK Liepāja komandu turpināja vadīt Dobrecovs un viņa asistents arī bija Zuntners. Šajā sezonā komanda kļuva par valsts čempioniem.

2016. gada sezonā komandu turpināja vadīt V. Dobrecovs ar M. Zuntneru kā asistentu. Pēc sezonas beigām Dobrecovs atstāja galvenā trenera amatu.

Pēc V. Dobrecova aiziešanas no komandas galvenā trenera amata, par tās galvono treneri kļuva gruzīnu treneris Tamazs Pertija ar Mareku Zuntneru kā viņa asistentu. Pirms 2017. gada sezonas sākuma Zuntners kopā ar Pertiju devās uz Āfriku, meklējot komandai jaunus papildinājumus.

2018. gada sezonu komanda sāka ar Pertiju kā galveno treneri un Zuntneru kā viņa asistentu. Šā gada jūlijā T. Pertija atstāja galvenā trenera amatu un M. Zuntners kļuva par pagaidu treneri. Vēlāk augustā par komandas galveno treneri kļuva argentīnietis Dario Aurelio, taču viņam nebija Eiropā derīga trenera licence un viņš nedrīkstēja komandu vadīt, atrodoties uz komandas soliņa. Drīz vien viņš komandu pameta, jo neizdevās uzsākt pilnvērtīgu sadarbību. Tikmēr klātienē komandu vadīja Mareks Zuntners. Septembrī par komandas galveno treneri kļuva skotu speciālists Gordons Jangs, kurš tobrīd bija Latvijas izlases galvenā trenera Miksu Pātelainena asistents. Arī M. Zuntners tobrīd bija Pātelainena asistents un pēc tam Liepājas komandā kļuva par Janga asistentu.

2019. gada sezonu FK Liepāja iesāka Gordona Janga vadībā un Mareks Zuntners bija viņa asistents. Šā gada aprīlī Jangs atstāja savu amatu un atkal par pagaidu treneri kļuva Zuntners. Neilgi pēc tam 1. maijā par kluba galveno treneri kļuva Aleksandrs Starkovs un par viņa asistentu — Zuntners. Septembrī Starkovs amatu atstāja un par galvenā trenera vietas izpildītāju kļuva M. Zuntners.

Panākumi
--------

* 2015 — Latvijas čempions
* 2017 — Latvijas kauss futbolā

Privātā dzīve
-------------

Mareka tēvs Jānis Zuntners arī savulaik ir bijis futbolists. Viņa māsa Marika Zuntnere-Torres ir precējusies ar FK Liepāja un Latvijas futbola izlases spēlētāju Kristianu Damianu Toresu.

Atsauces
--------

1. ↑  «FK "Liepāja" treneris Zuntners - ekstravagants Liepājas patriots». lsm.lv. Skatīts: 2019. gada 22. oktobrī.
2. ↑  «1 500 skatītāju klātbūtnē "Liepāja" debijā izrauj uzvaru pret "Mettu"». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 21. oktobrī.
3. ↑  «SMSCREDIT.LV VIRSLĪGA 2014». lff.lv. Skatīts: 2019. gada 19. oktobrī.
4. ↑  «Dobrecovs atstājis "Liepājas" kluba galvenā trenera amatu». liepajniekiem.lv.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
5. ↑  «"Liepājas" transfēri: pārrunas, meklējumi, neskaidrības». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 21. oktobrī.
6. ↑  «"Liepājas" un galvenā trenera Pertijas ceļi šķiras». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
7. ↑  «"Liepāja"/"Mogo" jaunajam trenerim nav Eiropā derīgas licences un viņš komandu spēļu laikā nevadīs». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
8. ↑  «Par "Liepāja/Mogo" galveno treneri kļuvis skots Gordons Jangs». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
9. ↑  «Jangs pametis "Liepāju"». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
10. ↑  «Kopš jūlija bez uzvarām esošā "Liepāja" šķiras no Starkova». liepajniekiem.lv. Arhivēts no oriģināla, laiks: 2019. gada 20. oktobrī. Skatīts: 2019. gada 22. oktobrī.
11. ↑  «Kristianu Torresu uzņem Latvijas pilsonībā». liepajniekiem.lv. Arhivēts no oriģināla, laiks: 2019. gada 22. oktobrī. Skatīts: 2019. gada 22. oktobrī.

Ārējās saites
-------------

* *Transfermarkt* spēlētāja profils (angliski)